จ.อุทัยธานีฝนตกหนักต่อเนื่อง น้ำเอ่อล้นทะลักเข้าท่วมบ้านเรือนประชาชนและพื้นที่นาข้าว
วันนี้ (11 ก.ค.2560) ที่จังหวัดอุทัยธานี จากการที่เกิดฝนตกติดต่อกันเป็นเวลาหลายวันในเขตตอนบนของลุ่มแม่น้ำสะแกกรังและในเขตจังหวัดอุทัยธานี ทำให้ปริมาณน้ำในแม่น้ำตากแดดเหนือเขื่อนวังร่มเกล้าเพิ่มขึ้น ประกอบกับแม่น้ำตากแดดรับมวลน้ำจากการระบายน้ำจากอ่างเก็บน้ำคลองโพธิ์ อำเภอแม่เปิน จังหวัดนครสวรรค์ ส่งผลให้ระดับน้ำเพิ่มสูงขึ้นอย่างรวดเร็ว จนล่าสุดในเช้าวันนี้ปริมาณน้ำในแม่น้ำตากแดดที่ไหลผ่านพื้นที่ตำบลโคกหม้อ อำเภอทัพทัน ได้เอ่อล้นทะลักเข้าท่วมบ้านเรือนประชาชนที่อาศัยอยู่ใกล้กับริมตลิ่งในพื้นที่หมู่ที่ 2 และหมู่ที่ 3 กว่า 20 หลังคาเรือน ระดับน้ำท่วม 20 -40 ซม. และยังไหลทะลักเข้าท่วมพื้นที่นาข้าวที่กำลังตั้งท้องออกรวงในพื้นที่เดียวกันได้รับความเสียหายเป็นบริเวณกว้าง

 ดังนั้น เขื่อนวังร่มเกล้าต้องเพิ่มการระบายน้ำ โดยยกประตูระบายน้ำทั้ง 3 บาน สูงขึ้นอีกจากการระบายน้ำก่อนหน้านี้สูงขึ้น เพื่อระบายน้ำเพิ่มขึ้นเป็น 150.81 ลูกบาศก์เมตรต่อวินาที แต่ยังไม่สามารถระบายน้ำได้ทั้งหมด หรือยกประตูระบายน้ำขึ้นสูงสุดได้ เนื่องจากพื้นที่ท้ายเขื่อนจะได้รับผลกระทบอย่างหนักไปด้วย ซึ่งยังคงเฝ้าระวังสถานการณ์น้ำตลอด 24 ชม. และเร่งประชาสัมพันธ์แจ้งเตือนประชาชนที่อยู่ในพื้นที่เสี่ยงอพยพสิ่งของเครื่องใช้และเครื่องมือการเกษตรไว้บนที่สูงและปลอดภัย